Fakultní nemocnice Olomouc

Zdravotníků 248/7, 779 00 Olomouc

Vážená pani Odehnalová,

Moje meno je Kristína Tvrdá, som študentkou 6. ročníka Lekárskej fakulty Univerzity Palackého v Olomouci. Po ukončení štúdia by som rada pokračovala v ďalšom vzdelávaní v odbore Anesteziológia a intezívna medicína.

Na medicínu som sa hlásila s tým, že som chcela robiť niečo, čo ma bude robiť šťastnou a niečo v čom uvidím zmysel. Od začiatku štúdia ma najviac nadchli predmety ako prvá pomoc, chirurgia, anesteziológia a intenzívna medicína, urgentná medicína a akútne stavy. Ako prvý odbor som zvažovala chirurgiu, no po absolvovaní prvých praxí som si uvedomila, že mi tam chýbal komplexný pohľad na pacienta. Ten pohľad, ktorým na pacienta pozerá anesteziológ. Okrem toho som počas celého štúdia a prázdninových mesiacov vypomáhala v rodinnej firme so školeniami na tému predlekárskej prvej pomoci, kde som sa snažila dostať danú problematiku medzi laickú verejnosť.

Po piatom ročníku som absolvovala 2 týždňovú prax na oddelení KARIM s MUDr. Michaelou Konupčíkovou, ktorá ma zoznámila s chodom oddelenia. Nasledujúce dva týždne som strávila na operačných sálach v rámci praxe na oddelení anesteziológie a intenzívnej medicíny vo Fakultnej nemocnici s poliklinikou v Žiline.

Patrím k ľuďom, ktorý sú toho názoru, že len keď človek robí niečo, čo ho napĺňa dobrým pocitom a má z odvedenej práce skutočnú radosť, tak vtedy je tam veľký predpoklad sa v danom smere zlepšovať. Vzhľadom k tomu, ako ma práca lekára, anesteziológa, nadchla, nepochybujem o tom, že tento obor naplní moje očakávania, a že som preň vhodná. Veľmi rada sa zdokonaľujem vo veciach, na ktorých mi záleží. Je pre mňa veľmi dôležité, aby so mnou bolo moje okolie spokojné, či už ide o mojich nadriadených alebo kolegov. Som otvorená objektívnej kritike, ktorá vie poukázať na moje chyby aby som ich následne mohla napraviť. Mám rada prácu s ľuďmi a medzi ľuďmi. Považujem sa za veľmi spoločenskú, priateľskú, komunikatívnu a tolerantnú osobu so značnou mierou empatie. Za svoje negatívne vlastnosti považujem dlhšiu adaptáciu na nové prostredie a nových ľudí. Taktiež moje nie úplne dokonalé prezentačné schopnosti, na ktorých by som práve aj v rámci výuky mohla pracovať.

Možnosť začať moje pracovné pôsobenie v absolventskom programe považujem za skvelú príležitosť najmä preto, že sa mi páči neustály rast pracoviska, vysoké morálne hodnoty a vysoká miera profesionality s ktorými som sa na mojich stážach naprieč nemocnicou opakovane stretávala. Taktiež sa mi páči možnosť vzdelávania v odbore pod veľkým množstvom skúsených lekárov na jednom z  najlepšie vybavených pracovísk v ČR. Ako ďalšiu výhodu absolventského programu vnímam kontakt so študentami s možnosťou výuky.

Dúfam, že Vás môj motivačný list zaujme a budem sa tešiť na osobné stretnutie a prípadnú spoluprácu.

V Olomouci dňa 25.1.2023 Kristína Tvrdá